ทองคำปิดบวก 11ดอลล์
สัญญาทองคำตลาดนิวยอร์กปิดพุ่งขึ้น หลังดอลลาร์สหรัฐอ่อนค่า
10 ก.พ. 2553

สัญญาทองคำตลาดนิวยอร์กปิดพุ่งขึ้น หลังดอลลาร์สหรัฐอ่อนค่า
สัญญาทองคำตลาด COMEX (Commodity Exchange) ส่งมอบเดือนเม.ย.ปิดที่ 1,077.20 ดอลลาร์/ออนซ์ พุ่งขึ้น 11.00 ออนซ์ หลังจากเคลื่อนตัวในช่วง 1,062.10-1,083.80 ดอลลาร์
ขณะที่สัญญาโลหะเงินเดือนมี.ค.ปิดที่ 15.435 ดอลลาร์/ออนซ์ เพิ่มขึ้น 35.00 เซนต์ และสัญญาโลหะทองแดงส่งมอบเดือนมี.ค.เพิ่มขึ้น 7.4 เซนต์ ปิดที่ 2.987 ดอลลาร์/ออนซ์
ส่วนสัญญาพลาตินัมส่งมอบเดือนเม.ย.ปิดที่ 1,502.40 ดอลลาร์/ออนซ์ พุ่งขึ้น 21.40 ดอลลาร์ และสัญญาพัลลาเดียมส่งมอบเดือนมี.ค.ปิดที่ 416.60 ดอลลาร์/ออนซ์ เพิ่มขึ้น 8.95 ดอลลาร์
นักวิเคราะห์จาก TheBullionDesk.com กล่าวว่า ปัจจัยหลักๆที่ทำให้สัญญาทองคำทะยานขึ้นอย่างต่อเนื่องมาจากค่าเงินดอลลาร์ที่อ่อนตัวลง โดยเมื่อวานนี้ ดัชนี Dollar Index ซึ่งเป็นดัชนีวัดความเคลื่อนไหวของ 6 สกุลเงินในประเทศคู่ค้าหลักของสหรัฐ ดิ่งลง 0.9% เนื่องจากกระแสคาดการณ์ที่ว่าสหภาพยุโรปจะช่วยแก้ปัญหายอดขาดดุลงบประมาณของกรีซ
นอกจากนี้ ตลาดทองคำยังได้แรงหนุนจากข่าวที่ว่า ไชน่า อินเวสเมนท์ คอร์ป (CIC) ซึ่งเป็นกองทุนบริหารความมั่งคั่งของรัฐบาลจีน เข้าซื้อหุ้นในกองทุน SPDR Gold Trust ซึ่งเป็นกองทุน ETF ทองรายใหญ่ที่สุดในโลก จำนวน 1.45 ล้านหุ้น หรือร้อยละ 0.4 คิดเป็นมูลค่า 115.6 ล้านดอลลาร์สหรัฐ 
ทั้งนี้ CIC ได้อัดฉีดเงินลงทุนในอุตสาหกรรมที่เกี่ยวข้องกับสินค้าโภคภัณฑ์เป็นวงเงินสูงถึง 1 หมื่นล้านดอลลาร์ในช่วงครึ่งหลังของปี 2552